
Κοινωνικό Φροντιστήριο Δήμου Αγίας Βαρβάρας – Δίπλα στους μαθητές και τη νέα σχολική χρονιά
Ο Δήμος  Αγίας  Βαρβάρας, μέσω  της  Κοινωνικής  Υπηρεσίας – Κέντρου  Κοινότητας, συνεχίζει και τη νέα σχολική χρονιά τη λειτουργία του  Κοινωνικού Φροντιστηρίου, προσφέροντας  δωρεάν  εκπαιδευτική  υποστήριξη  σε μαθητές και οικογένειες  που τη χρειάζονται.
Με σταθερό στόχο την ισότιμη πρόσβαση στη γνώση και τη μάθηση, το Κοινωνικό Φροντιστήριο αποτελεί μια σημαντική κοινωνική και εκπαιδευτική δομή του Δήμου, που στηρίζει τα παιδιά στην καθημερινή σχολική τους προσπάθεια και συμβάλλει στην αντιμετώπιση εκπαιδευτικών ανισοτήτων.
Οι δράσεις του Κοινωνικού  Φροντιστηρίου  περιλαμβάνουν:
• Εργαστήριο Σχολικής Μελέτης για μαθητές Δημοτικού Σχολείου
Παρέχεται υποστήριξη στην καθημερινή μελέτη και προετοιμασία των μαθημάτων, σε ολιγομελή τμήματα, μετά τη λήξη του σχολικού προγράμματος. Όπου κρίνεται απαραίτητο, υπάρχει συνεργασία με τη σχολική μονάδα και τον εκπαιδευτικό της τάξης.
• Ενισχυτική Διδασκαλία για μαθητές Γυμνασίου και Λυκείου
Παρέχεται υποστήριξη στα  φιλολογικά  μαθήματα  (Νεοελληνική Γλώσσα, Νεοελληνική Λογοτεχνία, Ιστορία,  Αρχαία  Eλληνικά  και  Αρχαία Ελληνικά  από Μετάφραση) ανάλογα με τις ανάγκες των μαθητών και τη διαθεσιμότητα των εκπαιδευτικών ανά ειδικότητα. Τα μαθήματα πραγματοποιούνται μετά τη λήξη του σχολικού ωραρίου και οργανώνονται  ατομικά ή σε ολιγομελή τμήματα.
•Γραμματισμός Ενηλίκων
Παρέχεται  υποστήριξη  για την ανάπτυξη βασικών δεξιοτήτων ανάγνωσης και γραφής, καθώς και για την προετοιμασία ενηλίκων που επιθυμούν να συμμετάσχουν στις προβλεπόμενες εξετάσεις  για την απόκτηση απολυτηρίου Δημοτικού.
Η δυνατότητα ένταξης στο Κοινωνικό Φροντιστήριο παραμένει ανοιχτή καθ’ όλη τη διάρκεια του έτους, ενώ η εκπαιδευτική υποστήριξη συνεχίζεται και κατά τους θερινούς μήνες  για μαθητές  που  προετοιμάζονται  για επαναληπτικές  εξετάσεις.

Ανοιχτή πρόσκληση σε εθελοντές εκπαιδευτικούς
Παράλληλα, ο Δήμος Αγίας Βαρβάρας απευθύνει ανοιχτή πρόσκληση σε εκπαιδευτικούς όλων των ειδικοτήτων που επιθυμούν να προσφέρουν εθελοντικά τον χρόνο και τις γνώσεις τους, συμβάλλοντας έμπρακτα στην υποστήριξη των μαθητών της  πόλης μας.
Ιδιαίτερη ανάγκη υπάρχει για εκπαιδευτικούς θετικών επιστημών, κυρίως  Μαθηματικών, Φυσικής και Χημείας.
Τα μαθήματα πραγματοποιούνται σε δημοτικά κτίρια, σε ασφαλές και προστατευμένο περιβάλλον, κατάλληλο για την εκπαιδευτική υποστήριξη των μαθητών. Η διδασκαλία παρέχεται από δημοτικούς υπαλλήλους – παιδαγωγούς, οι οποίοι έχουν προσληφθεί ειδικά για την υλοποίηση του προγράμματος του Κοινωνικού Φροντιστηρίου.
Για τη νέα σχολική χρονιά απαιτείται η υποβολή αίτησης από το σύνολο των ενδιαφερόμενων μαθητών, συμπεριλαμβανομένων όσων συμμετείχαν στο Κοινωνικό Φροντιστήριο  κατά  την  προηγούμενη σχολική χρονιά.
Για την εκδήλωση ενδιαφέροντος μπορείτε να  απευθύνεστε τηλεφωνικά και διά ζώσης στην Κοινωνική Υπηρεσία-Κέντρο Κοινότητας του Δήμου μας στο Δημαρχείο, Αριστομένους αρ. 8: 
Τηλέφωνο επικοινωνίας: 2132019396
Ωράριο επικοινωνίας:  09.00 – 15:00

